Panyaza Lesufi bevestig alle kommer rondom wysiging van skolewet | Maroela Media
Op watter punt skakel potensiële kommer oor na werklike kommer? Die jongste wysigingswetsontwerp bevat verskeie potensieel kommerwekkende klousules waarin die mag van beheerliggame, ouers en personeel tot 'n groot mate deur die staat oorgeneem sal word. Uit die aard van die saak was dit reeds genoeg gewees om meeste mense die skrik op die lyf te jaag. Tog was daar ander wat gewonder het of die kommer nie dalk effens oordrewe is nie: die wet gee wel vir die departement van basiese onderrig en die minister die mag om besluite te neem rondom personeelaanstellings, toelating van leerlinge en die samestelling van klasse, sowel as die taalbeleid. Maar dit beteken nie noodwendig dat hulle die verkeerde besluite sal neem in dié verband nie.
Die LUR van onderwys in Gauteng, Panyaza Lesufi, het egter 'n einde gebring aan al die spekulasie rondom die regering se planne ter aanwending van hul magte ingevolge die voorgestelde wysigingswet. Op 2 November, tydens 'n radio-onderhoud met Eusebius Mckaiser op Radio 702, ontbloot Lesufi die gedagtegang waarin die departement verkeer. Hierin verduidelik Lesufi onder meer dat:
hy meen alle skole se taalbeleide aangepas moet word om ten minste drie tale in te sluit;
tuisskoolonderrig nie toegelaat behoort te word nie;
aanstellings beheer moet word sodat die beste onderwysers outomaties by informele nedersettings geplaas word; en
kurrikula aangepas moet word om meer van die land se apartheidsgeskiedenis in te sluit.
Die potensiële kommer is dus omgeskakel na wesenlike kommer vir diegene wat besorg is oor die taal waarin hul kinders onderrig ontvang, die grootte van die klaskamers waarin hul kinders sit, die onderwysers wat die klasse aanbied en feitlik enige ánder aspek van onderrig. Dieselfde geld natuurlik vir onderwysers in dié verband.
Ons hoef nie te wonder wat die uitwerking van hierdie wet op alle openbare skole nie sal wees. Sou die wysigingswetsontwerp in werking tree, is die bedoelinge van die departement aan ons almal bekend.
Suid-Afrikaners het net tot Vrydag 10 November om kommentaar op die wysigings lewer. Enigiemand wat kommentaar wil lewer, maar onseker is waarheen dit gestuur moet word, kan van Solidariteit se gebruikersvriendelike kommentaarplatform gebruik maak by die #VIRskole-platform. Elkeen se kommentaar sal afsonderlik aan al die korrekte partye aangestuur.
Morné Malan is 'n navorser by die Solidariteit Navorsingsinstituut.
Hy gaan die verkeerde besluit neem ons het dit mos al baie gesien hoe hy iets wil regmaak wat nie gebreek is nie en baie beter presteer as die res !
Slegs een punt wil ek graag aanraak hoewel Lesufi se ander punte my almal naar maak. Veronderstel die plan is in werking en ek is een van die beste onderwysers. Die stelsel vereis nou dat ek her-ontplooi moet word na 'n informele nedersetting. Eish, ek gaan mos vandag begin werk daaraan om een van die "is -maar-net-daar- onderwysers" te wees. Dan hoef my lewe nie ontwrig te word om herontplooi te word nie. Hierdie plannetjie gaan beslis uitnemendheid ondermyn. Swak soos alles waaraan die ANC raak.
I say, I pay………..you say, YOU pay. Maklik soos dit…. Ouers betaal van Gr 8 – Gr 12 meer as 'n R100 000,00 vir 'n matrieksertifikaat, né? Nou doen jou kind met AGT onderskeidings aansoek by 'n Mediese Fakulteit…en word nie toegelaat nie. Jou belasting befonds die "No Fee Schools" waar 'n swart kind matriek slag met EEN onderskeiding………en by dieselfde Mediese Fakulteit toegelaat waar jou kind weggewys is. Laat die staat AL die skole oorneem……en een enorme flater daarvan maak. Ons sal regkom op 'n ander plek…
As ek die geld gehad het om te belê het ek nou belê in een van die maatskappye wat privaat skole bedryf.
Hierdie moet gestop word! Privaat skole gaan nie 'n uitweg wees nie…hulle sal net volgende geteiken word.
Gegewe wat ons reeds weet van die ANC se doen en late sou dit uiters dwaas wees om enigsins te dink dat hul hierdie doen ten goede van skoliere. 60-70 in 'n klas? Kan net sowel dan 'n onderwyser uitsaai oor die tv.